Nicolaj Thomsen fik tirsdag sin debut for det danske landshold, da Danmark tabte 0-2 i en venskabskamp i Bukarest mod Rumænien. Det var en oplevelse med meget blandede følelser for den 21-årige AaB-spiller, der fik fuld spilletid i fraværet af typer som Christian Eriksen og Michael Krohn-Dehli. - Det var fantastisk at få debut. Det har jeg altid drømt om, og nu står jeg her, men det er med en lidt træls smag i munden. Det endte jo med et nederlag i min første kamp, siger Thomsen. U21-landsholdsspilleren føler ikke, at han fik vist alt det, han kan bidrage med på A-landsholdet. - Nej, det synes jeg ikke, at jeg gjorde. Man vil altid gerne vise mere, og det var lidt svært. - Hvis jeg gør det godt nok, så skal jeg nok få chancen for at bevise, hvad jeg kan på et senere tidspunkt, siger han. De danske gæster fik stort set ikke skabt nogen chancer mod Rumænien, der vandt på to mål efter pausen. - Vi spillede ikke hurtigt nok, og vi fik ikke flyttet spillet derop, hvor det kunne gøre ondt på dem, siger Nicolaj Thomsen. Landstræner Morten Olsen gav i alt debut til fire spillere mod Rumænien. Kian Hansen, Lucas Andersen og Anders Christiansen fik ligesom Nicolaj Thomsen deres første kamp på A-landsholdet. Danmark rundede med nederlaget i Bukarest landsholdsåret af, og det endte med tre sejre, to uafgjorte kampe samt fire nederlag i 2014.

Opsummering:
Et nederlag mod Rumænien var ikke ligefrem det, som Nicolaj Thomsen havde drømt om i sin landsholdsdebut.